Βάρενντορφ

Το Βάρενντορφ (), είναι πόλη στη Βόρεια Ρηνανία-Βεστφαλία της Γερμανίας, πρωτεύουσα ομώνυμου διοικητικού Διαμερίσματος. Ο πληθυσμός του Βάρενντορφ το 2023 ήταν 37.847 κάτοικοι

Η πόλη είναι περισσότερο γνωστή σήμερα για το καλοδιατηρημένο μεσαιωνικό κέντρο της, για την ιππασία και τις ευκαιρίες που παρέχει για ποδηλασία. Τα ποδήλατα είναι ένα τόσο κοινό μέσο μεταφοράς στην περιοχή, ώστε έχουν κατασκευαστεί πολλοί ποδηλατόδρομοι, ακόμη και κατά μήκος κεντρικών δρόμων έξω από την πόλη.

Ιστορία
Η προέλευση και η ονομασία χρονολογούνται από τις απαρχές του γερμανικού Μεσαίωνα, από τη σαξονική βασιλική αυλή του Βαριντχάρπα (= «χωριό στο ανάχωμα»), που μάλλον είχε ήδη δημιουργηθεί το 700 μ.Χ.. Μεταξύ του 1197 και του 1201 το Βάρενντορφ αναγνωρίσθηκε ως κωμόπολη. Ο πρώτος χριστιανικός ναός του ήταν εκείνος του Αγίου Λαυρεντίου, ενώ μια δεύτερη ενορία, εκείνη της «νέας εκκλησιάς» της Παναγίας (Marienkirche) δημιουργήθηκε δυτικά του κέντρου του οικισμού. Τα αρχεία της ιδρύσεως του Βάρενντορφ έχουν χαθεί, όπως και αρκετά άλλα έγγραφα στο Μύνστερ, από τους Αναβαπτιστές. Ο Χέρμαν Β΄ φον Κάτσενελνμπόχεν (επίσκοπος από το 1173 έως το 1202) έδρασε επίσης για την ίδρυση του οικισμού.

Στο 1224 χρονολογείται η πρώτη μνεία του Βάρενντορφ ως civitas, δηλαδή μιας αστικής και δημοτικής κοινότητας. Η κοινότητα ευδοκίμησε και αναπτύχθηκε σε σημαντικό εμπορικό σταθμό, χάρη στην ευνοϊκή τοποθεσία της ανάμεσα στο Μύνστερ και στο Έλντε. Αργότερα εντάχθηκε και στη Χανσεατική Ένωση.

Το 1404 ξέσπασε μια μεγάλη πυρκαγιά στην πόλη, που κατέστρεψε 600 οικίες, την «παλιά εκκλησιά» (Άγιο Λαυρέντιο) και το δημαρχείο με όλα τα αρχεία του.

Το 1533 το κίνημα των Αναβαπτιστών εξαπλώθηκε στην πόλη (όπως και στο Μύνστερ) και κατέλαβε την εξουσία στο Βάρενντορφ για μία εβδομάδα, τον Οκτώβριο του 1534, μέχρι που καταλύθηκε με μία σύντομη επέμβαση του Επισκόπου Φραντς φον Βάλντεκ. Οι ηγέτες του κινήματος στο Βάρενντορφ και 4 Αναβαπτιστές «απόστολοι» καταδικάσθηκαν σε θάνατο και εκτελέσθηκαν με ξίφος στην πλατεία της αγοράς. Τα πτώματα των «αποστόλων» εκτέθηκαν στις 4 πύλες της πόλεως για παραδειγματισμό. Το 1556 διεξάχθηκαν για πρώτη φορά ελεύθερες εκλογές για το δημοτικό συμβούλιο, υπό τον διάδοχο του Φραντς φον Βάλντεκ.Hans-Joachim Behr: «Die Stadt Warendorf in der Territorialgeschichte des Fürstbistums Münster bis 1803», στο Geschichte der Stadt Warendorf – Band 1., Ardey-Verlag, Münster 2000, ISBN 3-87023-179-3Alois Schröer: «Die Kirche von Warendorf zur Zeit der Reformation und der katholischen Erneuerung (1500-1650)», στο Geschichte der Stadt Warendorf – Band 1., όπ.αν.

Το 1741 ξέσπασε και άλλη μεγάλη πυρκαγιά, που κατέστρεψε την «νέα εκκλησιά» της Παναγίας και 332 σπίτια. Ο ναός ανοικοδομήθηκε (και σήμερα ακόμα το Δεκαπενταύγουστο είναι σημαντική εορτή για την πόλη), αλλά επειδή πολλοί έμποροι αναγκάσθηκαν να μετοικήσουν, το Βάρενντορφ υπέστη περαιτέρω οικονομικές απώλειες. Το 1802 η πόλη περιήλθε υπό την κυριαρχία της Πρωσίας, γεγονός που υπήρξε ακόμα μεγαλύτερο οικονομικό πλήγμα. To 1887 άρχισε να λειτουργεί η σιδηροδρομική γραμμή Μύνστερ - Βάρενντορφ – Ρέντα-Βήντενμπρυκ. Το 1937 κατασκευάσθηκε στρατώνας στα βόρεια της πόλεως, όπου σήμερα βρίσκεται και η σχολή αθλητισμού του γερμανικού στρατού. Την 1η Ιανουαρίου 1975 έγινε μεταρρύθμιση των δήμων, με την οποία ενσωματώθηκαν στον δήμο του Βάρενντορφ οι κοινότητες Άινεν και Μίλτε, και η κωμόπολη Φρέκενχορστ.

Γεωγραφία
Η πόλη είναι κτισμένη στην όχθη του ποταμού Εμς, σε υψόμετρο 57 μέτρα πάνω από την επιφάνεια της θάλασσας, στο ανατολικό μερος της περιοχής Μύνστερλαντ. Αυτή η περιοχή της χαμηλής βεστφαλικής πεδιάδας κυριαρχείται από τη γεωργία. Εξαιτίας ωστόσο της ποικιλίας του τοπίου, που διακόπτεται από μικρά δάση και βοσκοτόπια, πολλοί παρομοιάζουν την περιοχή με ένα μεγάλο άτυπο πάρκο.

Η πλησιέστερη μεγάλη πόλη είναι το Μύνστερ, που βρίσκεται 30 χιλιόμετρα δυτικά του Βάρενντορφ. Κοντά βρίσκονται και το Οσναμπρύκ (περί τα 40 χιλιόμετρα προς βορρά), το Μπίλεφελντ (περί τα 45 χιλιόμετρα προς ανατολάς) και το Χαμμ (περίπου 35 χιλιόμετρα προς νότο).

Αθλητισμός
Το Βάρενντορφ έχει φιλοξενήσει αρκετές διεθνείς διοργανώσεις, όπως το Παγκόσμιο Πρωτάθλημα Αλεξιπτωτισμού και διοργανώσεις ιππασίας. Στην πόλη έχουν την έδρα τους το τμήμα ιππασίας της Γερμανικής Ολυμπιακής Επιτροπής και το Κέντρο Φυσικής Αγωγής των γερμανικών ενόπλων δυνάμεων.

 Αξιοσημείωτα πρόσωπα 
 Ελίζαμπετ Γκρύμερ (1911-1986), τραγουδίστρια της όπερας (πέθανε στην πόλη)
 Πάουλ Σπήγκελ (1937-2006), πρόεδρος του Κεντρικού Ιουδαϊκού Συμβουλίου της Γερμανίας (γεννήθηκε στην πόλη)
 Κλάους Βέλε (γενν. 1964), γεν. γραμματέας του Ευρωκοινοβουλίου.

 «Αδελφοποιημένες» πόλεις 
Το Βάρενντορφ είναι «αδελφοποιημένο» με τις εξής 4 πόλεις:

  Μπαραντέν της Γαλλίας
  Παβιγί της Γαλλίας
  Ολεσνίτσα της Πολωνίας
  Πήτερσφηλντ της Αγγλίας

Παραπομπές

 Εξωτερικοί σύνδεσμοι 
 Επίσημος ιστότοπος του δήμου (στη γερμανική)

Κατηγορία:Πόλεις της Βόρειας Ρηνανίας-Βεστφαλίας
Κατηγορία:Μέλη της Χανσεατικής Ένωσης